รู้จัก Deutsche Bahn ผู้ให้บริการรถไฟ รายได้มากที่สุดในโลก
ธุรกิจบริการเดินรถไฟจากเยอรมนีทั้งสองฝั่ง รวมตัวกันได้อย่างไร และ Deutsche Bahn มีขนาดใหญ่แค่ไหน ? ลงทุนแมนจะเล่าให้ฟัง
11 ส.ค. 2565

รู้จัก Deutsche Bahn ผู้ให้บริการรถไฟ รายได้มากที่สุดในโลก /โดย ลงทุนแมน
“1.7 ล้านล้านบาท” คือ รายได้ของผู้ให้บริการรถไฟ ที่มากที่สุดในโลก ในปี 2021 ที่ผ่านมา 
ซึ่งมากกว่ารายได้ของการรถไฟแห่งประเทศไทย ถึง 100 เท่า
เรากำลังพูดถึง “Deutsche Bahn” ผู้ให้บริการเดินรถไฟ สัญชาติเยอรมัน ที่เปิดให้บริการมาตั้งแต่ปี 1994 โดยเกิดจากการรวมตัวกัน ของผู้ให้บริการจากสองฝั่ง คือ เยอรมนีฝั่งตะวันตกและเยอรมนีฝั่งตะวันออก
ธุรกิจบริการเดินรถไฟจากเยอรมนีทั้งสองฝั่ง รวมตัวกันได้อย่างไร
และ Deutsche Bahn มีขนาดใหญ่แค่ไหน ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ย้อนกลับไปในช่วงหลังสงครามโลกครั้งที่ 2 ซึ่งเยอรมนีเป็นผู้พ่ายแพ้สงคราม
ประเทศเยอรมนี จึงถูกแบ่งออกเป็นสองฝั่ง 
ได้แก่ เยอรมนีตะวันตก และเยอรมนีตะวันออก 
ซึ่งแต่ละฝั่งก็มีรัฐบาลเป็นของตัวเอง และมีการปกครองแยกกัน
ในส่วนของธุรกิจบริการเดินรถไฟนั้น แม้จะเคยเป็นโครงข่ายรถไฟหนึ่งเดียวกันมาก่อน 
แต่การบริหารกิจการรถไฟ ก็แยกขาดเช่นกัน
 
โดยกิจการรถไฟในเยอรมนีตะวันตก ถูกบริหารภายใต้ Deutsche Bundesbahn 
ส่วน Deutsche Reichsbahn เป็นผู้บริหารกิจการรถไฟในเยอรมนีตะวันออก
ซึ่งทั้งสองบริษัท ถือเป็นรัฐวิสาหกิจของรัฐ
ในตอนแรกที่แยกฝั่งกันนั้น การให้บริการยังคงเป็นไปตามปกติ ไม่ติดขัดอะไร
จนกระทั่ง เมื่อสงครามเย็นสิ้นสุดลง เยอรมนีทั้งสองฝั่ง กลับมารวมกันอีกครั้ง เป็นสหพันธ์สาธารณรัฐเยอรมนี
กิจการรถไฟที่เคยแยกกันบริหารงาน กลับเกิดปัญหา เมื่อนำกลับมาบริหารงานร่วมกันอีกครั้ง 
เนื่องจากระบบการเดินรถไฟของเยอรมนีตะวันออก มีรถไฟพลังงานไฟฟ้าเพียง 30%
แต่ฝั่งเยอรมนีตะวันตก มีรถไฟพลังงานไฟฟ้ามากถึง 45% ทำให้การเชื่อมต่อระบบการเดินรถไฟของทั้งสองฝั่ง เพื่อให้สามารถเดินรถระหว่างกันได้ มีความยุ่งยาก
และไม่เพียงแค่ปัญหาภายในของการรวมกิจการเข้าด้วยกัน 
เมื่อการเดินทางด้วยเครื่องบิน และการขนส่งบนท้องถนนเติบโตมากขึ้น จำนวนผู้โดยสารที่เดินทางด้วยรถไฟจึงลดลง
รัฐบาลเยอรมนีในขณะนั้น จึงตัดสินใจเปลี่ยนแปลงโครงสร้าง ของกิจการรถไฟครั้งใหญ่ 
เพื่อให้บริการได้อย่างมีประสิทธิภาพ และสามารถแข่งขันกับการขนส่งอื่น ๆ ได้
โดยการตั้งบริษัทหลักที่มีชื่อว่า Deutsche Bahn AG 
ซึ่งประกอบด้วยบริษัทย่อย ที่มีความเชื่อมโยง และสนับสนุนโครงข่ายกิจการรถไฟ 
เช่น ธุรกิจโครงสร้างราง ธุรกิจซ่อมบำรุง ธุรกิจสนับสนุนพลังงาน และธุรกิจบริการขายตั๋ว เป็นต้น
เมื่อเป็นแบบนี้ ทำให้กิจการรถไฟภายใต้การบริหารของ Deutsche Bahn AG จึงเป็นเหมือนธุรกิจที่ครบวงจรในที่เดียว 
ตั้งแต่ระบบราง ระบบการเดินรถไฟ ไปจนถึงการให้บริการผู้โดยสาร ซึ่งทำให้การบริหารงานภายใต้โครงสร้างใหม่นี้ มีความชัดเจนมากขึ้น
หากเราไปดูผลประกอบการ หลังจากการก่อตั้ง Deutsche Bahn AG จะพบว่า
- ในปี 1995 รายได้ 722,880 ล้านบาท กำไร 3,144 ล้านบาท
- ในปี 2015 รายได้ 1,904,788 ล้านบาท กำไร 46,300 ล้านบาท
จะเห็นได้ว่า ภายในระยะเวลา 20 ปี แม้รายได้จะเพิ่มขึ้นเพียง 160% 
แต่กำไรกลับเพิ่มขึ้นกว่า 1,370% สะท้อนให้เห็นถึงการบริหารจัดการที่ดีขึ้นเป็นอย่างมาก
อีกทั้ง Deutsche Bahn ยังขยายการให้บริการ ได้ครอบคลุมกว่า 33,000 กิโลเมตร ไปทั่วยุโรปกลาง
โดยมีรถไฟให้บริการมากกว่า 40,000 ขบวนต่อวัน และมีผู้โดยสารใช้งานเกือบ 2 พันล้านคนต่อปี
ด้วยโครงข่ายที่ครอบคลุม รวมถึงการบริการที่ได้มาตรฐานและปลอดภัย
ทำให้รถไฟ Deutsche Bahn กลายเป็นตัวเลือกในการเดินทางอันดับต้น ๆ ของยุโรป
อย่างไรก็ตาม กิจการรถไฟเพื่อการโดยสารเพียงอย่างเดียว ไม่ได้ทำให้ Deutsche Bahn กลายมาเป็นบริษัทรถไฟ ที่มีรายได้มากที่สุดในโลกได้ ซึ่งหากไปดูสัดส่วนที่มาของรายได้ จะพบว่า
- รายได้จากการขนส่ง คิดเป็น 59%
- รายได้จากผู้โดยสาร คิดเป็น 32%
- อื่น ๆ คิดเป็น 9%
รายได้มากกว่าครึ่งหนึ่ง มาจากธุรกิจขนส่งสินค้าภายใต้แบรนด์ DB Schenker และแบรนด์ DB Cargo
ซึ่งไม่ได้มีแค่การขนส่งทางรางเท่านั้น แต่ยังรวมไปถึง การขนส่งทางเรือ และการขนส่งทางรถบรรทุกไฟฟ้า
ด้วยรายได้ที่หลากหลายช่องทางนี้ จึงทำให้กิจการเติบโตได้อย่างต่อเนื่อง 
สามารถกระจายความเสี่ยง จากการดำเนินธุรกิจรถไฟโดยสารเพียงอย่างเดียว
ซึ่งก็เป็นเช่นนั้น เพราะในช่วงโควิด 19 ที่ผ่านมา ผู้โดยสารรถไฟ หายไปเกือบครึ่งหนึ่ง
รายได้จากผู้โดยสารจึงหดหายไปพอสมควร แต่รายได้ของ Deutsche Bahn กลับลดลงเพียง 10% และพลิกรายได้เพิ่มขึ้น 20% เป็น 1.7 ล้านล้านบาท ในปีที่ผ่านมา
และอีกเหตุผลหนึ่งก็คือ คนยุโรปชอบนั่งรถไฟ มากกว่านั่งเครื่องบินภายในประเทศ หากระยะทางไม่ไกลมากนัก
เพราะสามารถประหยัดค่าเดินทางไปกว่า 37% เมื่อเทียบกับการใช้บริการเครื่องบิน โดยใช้เวลาต่างกันไม่มาก
และที่สำคัญ การเดินทางด้วยรถไฟ จะเชื่อมต่อกับสถานีรถไฟที่อยู่ในใจกลางเมือง ต่างจากการเดินทางด้วยเครื่องบิน ที่จะต้องนั่งรถเข้าเมืองอีกต่อหนึ่ง
นอกจากนี้ การวิจัยและพัฒนารถไฟอยู่ตลอดเวลา ก็เป็นสิ่งสำคัญเช่นกัน 
โดยเยอรมนี มีการสั่งสมประสบการณ์เกี่ยวกับกิจการรถไฟ มาตั้งแต่ศตวรรษที่ 18 
เราจึงเห็นเทคโนโลยีใหม่ ๆ ออกมาอย่างต่อเนื่อง
ตัวอย่างเช่น เทคโนโลยี HVO ที่ทาง Deutsche Bahn ร่วมพัฒนากับ Siemens 
ด้วยการนำน้ำมันประกอบอาหารที่ใช้แล้ว มาเป็นพลังงานให้กับรถไฟ 
แทนการใช้น้ำมันดีเซล สำหรับรถไฟในบางเส้นทาง
ซึ่ง Deutsche Bahn กำลังทำให้กิจการรถไฟเยอรมนี ก้าวสู่พลังงานสะอาดมากขึ้น 
โดยในปัจจุบัน มีการปรับไปใช้ระบบไฟฟ้า จากพลังงานทดแทนถึง 62% 
ซึ่ง Deutsche Bahn ตั้งเป้าว่าจะเปลี่ยนไปใช้พลังงานทดแทนทั้งหมด ภายในปี 2038
เมื่อกลับมามองกิจการรถไฟไทย หากเรามีการวิจัยและพัฒนาทั้งโครงสร้าง เช่น ระบบราง การบริการ 
รวมถึงการลงทุนในด้านอื่น ๆ เพื่อเพิ่มรายได้จากหลายช่องทางมากขึ้น
ซึ่งนี่อาจเป็นกุญแจสำคัญ ที่กิจการรถไฟไทยสามารถเรียนรู้ได้ จากกิจการรถไฟเยอรมนี
และกลายเป็นรัฐวิสาหกิจที่ประสบความสำเร็จ อีกทั้งยังช่วยขับเคลื่อนประเทศ
เหมือนอย่าง Deutsche Bahn ผู้ให้บริการรถไฟ ที่มีรายได้มากที่สุดในโลกก็เป็นได้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-
-
-
-
-
-
-
-
-